Παράγοντες κινδύνου αγγειακής ασβεστοποίησης σε ασθενείς με ΧΝΑ υπό αιμοκάθαρση
Authors: Τσαμελασβίλη-Κουτσάκη Μζία 
Published: August 2021

Παράγοντες κινδύνου αγγειακής ασβεστοποίησης σε ασθενείς με ΧΝΑ υπό αιμοκάθαρση.Εισαγωγή-Σκοπός. Δεδομένα από πρόσφατες μελέτες υποδηλώνουν ότι η αγγειακή επασβέστωση δεν είναι αποτέλεσμα παθητικής κατακρήμνισης αλάτων της κυκλοφορίας, αλλά μία ενεργός, σύνθετη και ελεγχόμενη διεργασία στην οποία η συστηματική φλεγμονή φαίνεται να παίζει σημαντικό ρόλο. Η φετουḯνη-Α είναι ο κυριότερος κυκλοφορούν αναστολέας της επασβέστωσης και τα επίπεδα της είναι χαμηλότερα στους ασθενείς με χρόνια νεφρική νόσο (ΧΝΝ) σε σύγκριση με άτομα με φυσιολογική νεφρική λειτουργία. Σκοπός της μελέτης αυτής ήταν η διερεύνηση του ρόλου της φλεγμονής που χαρακτηρίζει τη χρόνια ουραιμία καθώς και ορισμένων δεικτών οστικού μεταβολισμού και αναστολέων της ασβεστοποίησης στην παθογένεια των καρδιαγγειακών επασβεστώσεων σε ασθενείς με χρόνια νεφρική ανεπάρκεια τελικού σταδίου υπό αιμοκάθαρση. Ασθενείς-Μέθοδοι. Στη μελέτη εντάχθηκαν συνολικά 80 χρονίως αιμοκαθαιρόμενοι ασθενείς (55% άνδρες) με μέση ηλικία 59,8±15,8 έτη και μέση διάρκεια αιμοκάθαρσης 116,3±79,6 μήνες. Καταγράφηκαν τα επιδημιολογικά, σωματομετρικά και αιμοδυναμικά χαρακτηριστικά, τα πρωτοπαθή νεφρικά νοσήματα, οι κλασικοί παράγοντες κινδύνου για καρδιαγγειακά νοσήματα καθώς και η φαρμακευτική αγωγή των ασθενών. Ακόμη, έγινε πλήρης αιματολογικός και βιοχημικός έλεγχος και μέτρηση του ινωδογόνου και τη CRP. Τέλος, στους ασθενείς μετρήθηκαν τα επίπεδα της ιντερλευκίνης (interleukin, IL)-6 και της φετουḯνης-Α στον ορό με ανοσοενζυμική μέθοδο (ELISA). Όλοι οι ασθενείς υποβλήθηκαν σε υπερηχοκαρδιογράφημα για την εκτίμηση των επασβεστώσεων στις καρδιακές βαλβίδες και χρησιμοποιήθηκε ο δείκτης επασβεστώσεων CVCS με διαβάθμιση 0-2 (όπου 0=απουσία επασβεστώσεων, 1=παρουσία επασβεστώσεων σε 1 βαλβίδα και 2=παρουσία επασβεστώσεων σε 2 βαλβίδες). Επίσης έγινε απλή ακτινογραφία λεκάνης η οποία διαιρέθηκε σε 4 τεταρτημόρια για τον έλεγχο αγγειακών επασβεστώσεων με προσδιορισμό του δείκτη αγγειακών επασβεστώσεων (VCS). Ο παραπάνω δείκτης είχε διαβάθμιση 0-4 (όπου 0=απουσία επασβεστώσεων και 1-4=επασβεστώσεις σε 1-4 τεταρτημόρια της ακτινογραφίας λεκάνης). Διερευνήθηκαν οι συσχετίσεις των δεικτών φλεγμονής μεταξύ τους, οι συσχετίσεις των παραπάνω με σωματομετρικές, επιδημιολογικές και αιμοδυναμικές παραμέτρους καθώς και με παραμέτρους θρέψης, οστικού μεταβολισμού και παράγοντες κινδύνου για καρδιαγγειακά νοσήματα. Τέλος, διερευνήθηκαν οι συσχετίσεις της παρουσίας και της έκτασης των αγγειακών επασβεστώσεων στις καρδιακές βαλβίδες και στα αγγεία της κοιλιακής χώρας με τους δείκτες φλεγμονής καθώς και με τα επίπεδα της IL-6 και της φετουḯνης-Α στον ορό. Αποτελέσματα. Η πολυπαραγοντική ανάλυση έδειξε ότι η φετουḯνη-Α ήταν ο μοναδικός ανεξάρτητος προγνωστικός παράγοντας για την παρουσία επασβεστώσεων και στις δύο βαλβίδες (CVCS 2) (p=0,001). Όπως και η πολυπαραγοντική ανάλυση έδειξε ότι η φετουḯνη-Α ήταν ο μοναδικός ανεξάρτητος προγνωστικός παράγοντας για την παρουσία εκτεταμένων αγγειακών επασβεστώσεων (VCS 4) (p=0,001). Συμπεράσματα. Στους χρονίως αιμοκαθαιρόμενους ασθενείς της μελέτης μας η συστηματική φλεγμονή φαίνεται να συνδέεται στενά με την παρουσία επασβεστώσεων στις καρδιακές βαλβίδες. Εν τούτοις, τα επίπεδα της φετουḯνης-Α του ορού ήταν ο μοναδικός σημαντικός προγνωστικός δείκτης της παρουσίας και της έκτασης επασβεστώσεων, τόσο στις καρδιακές βαλβίδες, όσο και στα αγγεία, στον παραπάνω πληθυσμό των ασθενών.